Document ID: /roh_data/filtered/fineweb-2-filterrobots_roh.jsonl.gz/69471

Puspè n'hai betg tanschì per Nino Schurter da gudagnar sia 34avla cursa da la cuppa mundiala ed uschia realisar in nov record. A Lai è il matador local però vegnì franà gist da ses cumpatriot e gì bler discletg. Fin curt avant l'arrivada era Nino Schurter a la testa avant ses cumpatriot Mathias Flückiger. Or dal guaud è lura dentant tuttenina il Talian Luca Braidot vegnì sco emprim, suenter el il Sidafrican Alan Hatherly. Sco terz è suandà Mathias Flückiger e sco quart lura Nino Schurter.
Sco Schurter ha ditg en l'arrivada, haja Flückiger empruvà da surpassar el en in lieu nua ch'i n'è betg stà pussibel. Els èn omadus crudads. Enstagl da plazza 1 e 2 per la Svizra hai uschia be dà plazza 3 e 4 per Flückiger e Schurter ch'è stà fitg trumpà e vilà ed ha er laschà sentir ses frust en l'intervista cun SRF. Quai na dastgia simplamain betg capitar, betg tar dus Svizzers e quai anc ad ina cursa da chasa, uschia Nino Schurter.
Ils dus umens paran dentant er da puspè avair fatg pasch suenter l'emprima gritta gist suenter la cursa:
Cun Filippo Colombo e Thomas Litscher èn anc dus ulteriurs svizzers classads sut ils top 10. Il Tessinais che aveva gudagnà il venderdi saira la cursa da short track è vegnì 5avel, Litscher 7avel. Er Vital Albin ha mussà ina grondiusa cursa. Il Lumnezian è vegnì 13avel cun in retard da 2:12 minutas. Il terz sursilvan a la partenza, Ursin Spescha da Sevgein, ha terminà la cursa sin plazza 81 cun in retard da radund 10 minutas.
Alessandra Keller sin il podest
Finalmain – Per l'emprima giada dapi bun trais onns datti puspè ina plazza da podest per la Svizra en ina cursa da la cuppa mundiala tar las dunnas d'elita, quai grazia ad Alessandra Keller ch'è vegnida terza a la cursa da chasa a Lai.
Alessandra Keller ch'ha gia persvadì il venderdi en la cursa da short track cun il segund plaz ha er mussà en la cursa roiala ina grondiusa prestaziun. La finala ha ella cuntanschì l'arrivada cun in retard da 24 secundas sin la victura, la Franzosa Loana Lecomte. Segunda è vegnida la victura dal short track, la Svedaisa Jenny Rissveds. Quest trio era gia suenter l'emprima da tschintg rundas a la testa ed ha la finala pudì distanziar l'entira concurrenza per duas minutas e dapli. Per la decisiun ha Lecomte procurà cun in'attatga duas rundas avant la fin.
Cun Jolanda Neff sco 6avla e Linda Indergand sco 9avla han anc duas ulteriuras svizras cuntanschì ina plazza sut las top 10 . Plinavant è Ramona Forchini vegnida 11avla e Sina Frei 16avla.
Gronda festa da mountainbike a Lai
Las cursas da la cuppa mundiala al pe dal Rothorn èn danovamain stadas in success cumplain. Aura perfetga, ina grondiusa culissa, bunas prestaziuns dals Svizzers ed uschè blers fans sco anc mai. Tut en tut han visità las cursas radund 27'000 fans durant ils trais dis. Dapli fans aveva Lai sulettamain carmalà il 2018 cun organisà il campiunadi mundial da mountainbike. Sche la cuppa mundiala turna era il 2023 enavos a Lai n'ha la UCI, l'Uniun da ciclissem internaziunala, anc betg decidì.
Svizras U23 manchentan piz a cup il podest
Las duas giuvnas mountainbikeras Noëlle Buri e Ronja Blöchlinger han manchentà be pauc ina plazza da podest en la categoria da las giuvnas sut 23 onns. Buri è vegnida quarta e Blöchlinger 5avla. Omaduas han pers passa duas minutas sin la victura, Sofie Pedersen ch’ha battì en il sprint final la Franzosa Line Burquier. Terza è vegnida l’Ollandaisa Puck Pieterse.
Top resultat per Ginia Caluori
La Grischuna Ginia Caluori ha persvadì a sia cursa da chasa. Ella è vegnida 16avla cun in retard da strusch sis minutas sin la victura. La sportista da 20 onns da Panaduz parta pir dapi bun in onn a cursas da mountainbike. Avant gieva ella cun skis. Il ski alpin restia vinavant ina passiun, er il far turas da skis nua ch’ella possia cumbinar il ir cun skis cun in bun trenament. Ma il cor battia uss per il sport da mountainbike, uschia Ginia Caluori ch’ha absolvì dacurt la matura e che cumenza en curt in studi en la scienza da sport.
La cursa dals umens U23 ha gudagnà il Chilen Martin Vidaurre Kossmann. Meglier svizzer è vegnì Dario Lillo sco 7avel avant Alexandre Balmer sco 8avel. Il Grischun Janis Baumann dad Igis ha terminà la cursa sin plazza 20 cun in retard da 3:27 minutas sin il victur.
Grondiusas premissas per las cursas roialas
Ils Svizzers han persvadì il venderdi en las cursas da short track. Quai empermetta er bler per las cursas roialas.
Cun Nino Schurter e Mathias Flückiger ha la Svizra ils dus gronds trumfs en il cumbat per la victoria a Lai. Durant che Flückiger vul repeter ses success d'avant bun in mais a Leogang vul Nino Schurter anc ina giada triumfar a sia cursa da chasa ed uschia festivar la 34avla victoria en la cuppa mundiala, quai fiss in nov record mundial. Avant in onn aveva il Franzos Victor Koretzky triumfà avant Schurter e Flückiger.
Tar las dunnas han Jolanda Neff, Alessandra Keller, Sina Frei sco er Linda Indergand bunas chartas da far il pass sin il podest. Ma la concurrenza è ferma, quai mussa il passà. Il davos podest svizzer tar las dunnas d'elita en ina cursa da la cuppa mundiala da cross country giascha gia trais onns enavos.
Ursin Spescha sa legra sin la cursa da chasa
Dasper Nino Schurter e Vital Albin parta anc in terz Sursilvan a la cursa da cross country, numnadamain Ursin Spescha. Il giuven da 24 onns da Sevgein sa legra sin la cursa avant ils fans da chasa e parta cun la finamira da cuntanscher in plaz sut ils top 50. Per Spescha èsi la quarta cursa da la cuppa mundiala en questa stagiun.
Jolanda Neff – il star tar las dunnas
Quai che Nino Schurter è tar ils umens è Jolanda Neff tar las dunnas – il star en la scena da cross country. E sco Nino Schurter ha er Jolanda Neff gudagnà quasi tut quai ch'i dat da gudagnar en quest sport. Avant bun in onn ha la Songagliaisa encurunà sia carriera cun il titel da campiunessa olimpica, il sulet titel che mancava anc en ses palmarès. Enconuschenta è Jolanda Neff però er pervia da ses chavels lungs e blonds. Ma dapi prest in mez onn n'èn ils chavels betg pli blonds, mabain brins.
Balanche per l'emprima giada sin il podest a Lai
La Svizra sto spetgar vinavant sin l'emprima victoria da downhill a la cuppa mundiala a Lai. Camille Balanche è vegnida tar las dunnas d'elita segunda. La mountainbikera da Neuchâtel aveva gudagnà la qualificaziun ed uschia partida sco ina da las grondas favuritas. La finala è la Franzosa Myriam Nicole stada bun quatter secundas pli sperta che Balanche sin quest percurs da downhill al pe dal Rothorn. Per Camille Balanche, ch'ha gia gudagnà duas cursas da la cuppa mundiala en questa stagiun, èsi l'emprim plaz da podest a Lai. Cumplettà il podest sco terza ha la Taliana Eleonora Farina.
Er tar ils umens hai dà ina victoria franzosa. Amaury Pierron ch'era gia stà il pli spert en la qualificaziun ha gudagnà avant il Canadais Finn Iles ed il Sidafrican Greg Minaar. Dal quartet svizzer ha sulet Lutz Weber cuntanschì in plaz sut ils top 30. Il downhiller da Thun che viva dentant dapi onns a Laax è vegnì 27avel.
4 plazs da podest en il short track
Ils Svizzers e las Svizras han briglià en las cursas da short track a Lai. Suenter ils dus plazs da podest tar las dunnas dad Alessandra Keller (2.) e Jolanda Neff (3.) han er ils umens svizzers procurà per dus plazs da podest. Il Tessinais Filippo Colombo ha triumfà piz a cup avant Mathias Flückiger.
Il Grischun Nino Schurter ch'è stà tut las 9 rundas en la gruppa da testa è vegnì quart. Gudagnà tar las dunnas ha la Svedaisa Jenny Rissveds. Vital Albin, a la davosa cursa da short track a Leogang en l'Austria anc sin il podest sco terz, ha stuì sa cuntentar cun il 25avel plaz avant ses fans da chasa.
Vital Albin: «La finamira è dad esser il meglier»
Ditg è Vital Albin stà en la sumbriva da ses gronds idols Nino Schurter e Mathias Flückiger. Dapi questa stagiun è quai auter. Va tut si sco giavischà po Vital Albin tegnair pitg e schizunt batter ils gronds stars da mountainbike dals davos onns.
A la davosa cuppa mundiala avant in mais a Leogang en l’Austria è Vital Albin stà l’emprima giada sin il podest. En la cursa da short track è il Lumnezian vegnì terz. Ina sumegliant buna prestaziun vul il mountainbiker da 23 onns era mussar a sias cursas da chasa. El è sa preparà en l’Engiadina sin quest punct culminant. Durant duas emnas ha Albin frequentà cun l’equipa naziunala in camp da trenament en l’autezza a San Murezzan.
A Lai enconuscha Vital Albin quasi mintga centimeter da la cursa, il sustegn dals fans è garantì e la furma constat. Quai èn premissas idealas per procurar per in ulteriur exploit.